অপর্ণা ঘোষ
অপর্ণা ঘোষ (জন্ম: ২৫ সেপ্টেম্বর) বাংলাদেশী মডেল এবং টেলিভিশন ও চলচ্চিত্র অভিনেত্রী। ২০০৬ সালে লাক্স-চ্যানেল আই সুপারস্টার প্রতিযোগিতায় সেরা চারের একজন নির্বাচিত হন। প্রাথমিকভাবে মডেলিংয়ে কমর্জীবনের শুরুতে তিনি টেলিভিশন বিজ্ঞাপনে কাজ করেন। তিনি প্রায় আশির অধিক টেলিভিশন খন্ডনাটক, ধারাবাহিক এবং টেলিছবিতে অভিনয় করেছেন। মোস্তফা সরয়ার ফারুকী পরিচালিত থার্ড পারসন সিঙ্গুলার নাম্বার (২০০৯) চলচ্চিত্রে অভিনয়ের মধ্য দিয়ে তিনি পরিচিতি লাভ করেন। ২০১৩ সালে মৃত্তিকা মায়া চলচ্চিত্রের জন্য শ্রেষ্ঠ পার্শ্বচরিত্রে অভিনেত্রীর জন্য জাতীয় চলচ্চিত্র পুরস্কার অর্জন করেন। তার অভিনীত অন্যান্য চলচ্চিত্রগুলো হল মেঘমল্লার (২০১৪), সুতপার ঠিকানা (২০১৫), দর্পণ বিসর্জন (২০১৬) ও ভুবন মাঝি (২০১৭)।